Nogle afsnit og udtalelser i artiklen er blevet ændret eller fjernet, da de var udokumenterede påstande af en grov karakter.

SKRYDSTRUP: Lederne kører psykisk terror på de underordnede og mobber folk ud på Fighter Wing Skrydstrup, hvis de ikke passer ind. Det mener to tidligere ansatte, der enten er søgt væk fra stedet til andre jobs eller er blevet sygemeldt på grund af det psykisk dårlige arbejdsmiljø.

- Det er helt forrykt den måde, de behandler folk på, siger Jesper, en tidligere officer på Fighter Wing Skrydstrup, der ikke ønsker at stå frem med sit efternavn.

Jesper oplevede blandt andet at blive nedgjort, få dårlige evalueringer, der gav indtryk af, at han var uduelig, og at hans nærmeste leder bagtalte ham og troede på rygter om ham. Alt dette på trods af, at han i sin nuværende stilling et andet sted i Forsvaret får positive evalueringer.

Det er der en anden tidligere ansat, der er enig i.

- Officerer og befalingsmand taler nedværdigende og er ligeglade med fodfolket, de interesserer sig kun for deres egen karriere og at få noget mere på skuldrene, siger en anden tidligere ansat, der ligeledes ønsker at være anonym.